Volodimir Zelenski caută pacea în Elveţia, precizând în ce perioada va avea loc summitul în cadrul căruia se va discuta în ce mod se va negocia cu Rusia. Anunțul a fost făcut joi, 2 mai, de președintele Ucrainei.
Zelenski a transmis că negocierile se vor desfășura în perioada 15 și 16 iunie 2024 la Burgenstock, în Elveţia. Președintele solicită ca trupele ruse să se retragă din Ucraina. Informațiile au fost cofirmate și de guvernul elveţian, care anunța încă de la începutul acestui an că este dispus să fie gazda summitului de pace.
„Şefi de stat şi de guvern de pe toate continentele sunt invitaţi şi sperăm că vor participa. Summitul va servi drept platformă pentru a vorbi despre cum poate fi realizată o pace justă şi durabilă pentru Ucraina”, a transmis Zelenski.
Pe lângă retragerea forțelor Moscovei de pe teritoriul ucrainean, Kievul își dorește o restabilire privind securitatea nucleară, alimentară și energetică. De asemenea, Ucraina propune ca toți prizonierii de război și civilii să fie eliberați.
Președintele Volodimir Zelenski a făcut un apel către un număr mare de state, pentru a-l susține în acest demers. El a insistat să fie invitate țări din Africa, Asia și America Latină la summitul din iunie.
„Sunt sigur că toate naţiunile iubitoare de pace din lume sunt interesate să participe la summit, pentru că relevanţa acestuia depăşeşte Ucraina”, a adăugat Zelenski, potrivit Agerpres.
Însă, Rusia nu va participa la summitul din Elveția. Ucraina a refuzat ca țara agresoare să fie invitată. Pe de altă parte, nici Moscova nu a transmis că intenționează să participe la summit.
Deși Elveția susține că „Rusia trebuie implicată în acest proces”, Kremlinul nu a arătat că ar vrea să participe. Reprezentanții Moscovei au susținut că „Elveţiei îi lipseşte credibilitatea ca mediator neutru”, amintind de adoptarea sancțiunilor UE împotriva Rusiei.
„Elveţia este convinsă că Rusia trebuie implicată în acest proces. Un proces de pace fără Rusia nu este posibil”, a comunicat guvernul elvețian, potrivit Reuters. Summitul de pace va avea loc pe 15 și 16 iunie, în Burgenstock din cantonul Nidwalden.